పన్ను ఎగవేత సంస్థలపై కొరడా
-  దాదాపు 900 కంపెనీలపై బహిష్కరణ వేటు
-  ఎగవేత రూ.5000-6000 కోట్ల పైమాటే..
-  ఆదాయపు పన్ను శాఖకు వివరాలు
-  మోసాలను సమర్థంగా నివారిస్తున్నాొం సెబీ ఛైర్మన్‌ యు.కె.సిన్హా
    ముంబయి: స్టాక్‌ మార్కెట్లను వేదికగా చేసుకొని నల్లధనాన్ని చట్టబద్దమైనదిగా మార్చేందుకు పట్టుకొస్తున్న వ్యవస్థీకృత సిండికేట్ల కంపెనీలపై మార్కెట్‌ నియంత్రణ సంస్థ సెబీ కొరడా జులిపించింది. ఇలాంటి దాదాపు 900 సంస్థలను క్యాపిటల్‌ మార్కెట్‌ నుంచి బహిష్కరించినట్లుగా సెబీ ఛైర్మన్‌ యు.కె.సిన్హా బుధవారం ప్రకటించారు. ఈ సంస్థల పన్ను ఎగవేత దాదాపు రూ.5000-6000 కోట్ల పైమాటేనని ఆయన తెలిపారు. ఈ విషయంపై సమగ్ర విచారణ కోసం వివరాలను ప్రత్యక్ష పన్నుల బోర్డుకు సమర్పించినట్లుగా సెబీ ఛైర్మన్‌ వివరించారు. స్టాక్‌ మార్కెట్‌ కేంద్రంగా అక్రమ నగదు బదిలీ, మార్కెట్‌ సంబంధిత అవకతవకలను గురించి సిన్హా వివరణనిస్తూ.. ఒకదాని తరువాత ఒక సంస్థకు సంబంధించిన కేసులను విజయవంతంగా అరికట్టేందుకు తాము ప్రయత్నిస్తున్నట్లు తెలిపారు. ఐపీవో మార్కెట్లు, జీడీఆర్‌ మార్కెట్లు, ద్వితీయ మార్కెట్లలో తాము ఆర్థిక మోసాలను అరికట్టే కార్యక్రమాలను విజయవంతంగా అమలు చేస్తున్నట్లు ఆయన వివరించారు. ఇలాంటి వాటినన్నింటినీ తాము నిలవరించగలిగినట్లు సిన్హా తెలిపారు.
వ్యవస్థలో లోపాలే వారికి ఆసరా...
       వ్యవస్థలో లోపాలను ఆసరాగా చేసుకొని మోసాలకు పాల్పడేవారు అన్ని దేశాలలోనూ, అన్ని మార్కెట్లలోనూ ఉంటారని ఆయన ముక్తాయించారు. ఇలాంటి వారు దేశ వృద్ధికి తోడ్పడం కాకుండా నేర ప్రవృత్తితో ముందుకు సాగుతారని అన్నారు. డబ్బు సంపాదనే ధ్యేయంగా వీరు క్రిమనల్‌ చర్యలకు పాల్పడుతారని ఆయన వివరించారు. ఐపీవో మార్కెట్ల గురించి సిన్హా మాట్లాడుతూ కొన్ని సంస్థలు కాగితాలకే పరిమితమైన కంపెనీలను తెరవడం తాము గమనించినట్లు వివరించారు. 'మీకు రూ.200 కోట్లు సమీకరించాలని ఉంటే మావద్దకు రండి, మీకు నేను కొనుగోలు దారులను అందిస్తాను, మార్కెట్లో ఎలా లిస్టింగ్‌ అవ్వాలో కూడా చెబుతాము' అనే వారిని గుర్తించామని ఆయన అన్నారు. ఇలాంటి వారు లిస్టింగ్‌ తరువాత మార్కెట్‌ను బాగా ప్రభావితం చేసి మోసం చేస్తున్నట్లు సిన్హా వివరించారు. ఇలాంటి వాటిని గుర్తించి సెబీ నియంత్రించగలుగుతోంది ఆయన తెలిపారు.
మహిళా డైరెక్టర్లు లేని వాటికి నోటిసులు
      సెబి నిబంధనల మేరకు పాలక వర్గంలో మహిళలకు చోటు కల్పించని మొత్తం 260 కంపెనీలకు జాతీయ స్టాక్‌ ఎక్స్చేంజ్‌ (ఎన్‌ఎస్‌ఇ) బుధవారం నోటీసులు జారీ చేసింది. ఇందులో 145 సంస్థలను ట్రేడింగ్‌ నుండి ఇప్పటికే సస్పెండ్‌ చేసింది. సెబీ గత ఏడాది ఫిబ్రవరిలో జారీ చేసిన మార్గదర్శక సూత్రాల ప్రకారం ఆయా సంస్థల పాలక వర్గాలలో 2014 అక్టోబర్‌ 1 నాటికి కనీసం ఒక్క మహిళా డైరెక్టర్‌కయినా స్థానం కల్పించాలి. తరువాత ఈ గడువును ఈ ఏడాది ఏప్రిల్‌ 1కి పొడిగించారు. ట్రేడింగ్‌ సస్పెండ్‌ చేసిన కంపెనీలతో సహా మొత్తం 260 కంపెనీలకు సెబీ మార్గదర్శక సూత్రాల పరిధిలో నోటీసులు జారీచేసినట్లు ఎన్‌ఎస్‌ఇ బుధవారం ఒకప్రకటనలో వివరించింది.
కొన్ని సంస్థలు ఇప్పటికే జవాబిచ్చాయని, మిగిలిన కంపెనీలు పరిశీలిస్తున్నాయని ఎన్‌ఎస్‌ఇ ప్రతినిధి ఒకరు వివరించారు. ఎన్‌ఎస్‌ఇలో నమోదయిన మొత్తం1,750 సంస్థలలో వివిధ నిబంధనల ఉల్లంఘనలపై 189 సంస్థలనుట్రేడింగ్‌ నుండిసస్పెండ్‌ చేసినట్లు ఎన్‌ఎస్‌ఇ తన ప్రకటనలో వివరించింది. తాము జారీ చేసిన మార్గదర్శక సూత్రాల ప్రకారం ఆర్నెల్లలోగా పాలక వర్గంలో మహిళా డైరెక్టర్‌కు స్థానం కల్పించకుంటే కనీసం 50 వేల రూపాయల జరిమానా విధిస్తామని, దీనితో పాటు సంస్థ ప్రమోటర్లు, డైరెక్టర్లపై కఠిన చర్యలుంటాయని సెబీ గత ఏప్రిల్‌ హెచ్చరించింది. మార్గదర్శక సూత్రాలు అనుసరించని లిస్టెడ్‌ కంపెనీలు ఏప్రిల్‌ 1 నుండి జూన్‌ 30 వరకూ రు.50 వేల జరిమానా చెలింలచాలని, జూలై 1 నుండి సెప్టెంబర్‌ మధ్యకాలంలో కూడా విఫలమయ్యే సంస్థలురు.50 వేలకు అదనంగా రోజుకు వెయ్యి రూపాయల వంతున జరిమానా చెల్లించాల్సి వుంటుందని ఎన్‌ఎస్‌ఇ తన హెచ్చరికలో వివరించింది. సెప్టెంబర్‌ 30 తరువాత విఫలమైన సంస్థలపై చట్టనిబంధనల ప్రకారం తగు చర్యలు తీసుకుంటామని తెలిపింది. తమ వద్ద నమోదయిన లిస్టెడ్‌ కంపెనీలలో 88 శాతం మేర సెబీ మార్గదర్శక సూత్రాల మేరకు కనీసం ఒక్క మహిళా డైరెక్టర్‌ వంతున తమ పాలక వర్గాలలో నియమించుకున్నాయని ఎన్‌ఎస్‌ఇ తన ప్రకటనలో వివరించింది.
మీ స్నేహితులకు రికమెండ్ చెయ్యండి